
Uznesenie Okresný súd Poprad vo veci starostlivosti o mal. dieťa: A. A., nar. XX.XX.XXXX, bytom ako matka, zast. opatrovníkom: Úradom práce, sociálnych vecí a rodiny, so sídlom Hraničná 13, 058 01 Poprad, dieťa rodičov - matky: B. C., nar. XX.XX.XXXX, trvale bytom A. XX, XXX XX D. E. E. a otca: F. A., nar. XX.XX.XXXX, trvale bytom C. G. XXX/XX, XXX XX C., v konaní začatom na návrh matky, o úpravu práv a povinností k mal. dieťaťu a o nariadenie neodkladného opatrenia takto rozhodol: Nariaďuje toto neodkladné opatrenie: I. D o č a s n e z v e r u j e mal. A. A., nar. XX.XX.XXXX do osobnej starostlivosti matky, ktorá ho bude zastupovať a spravovať jeho majetok a otca mal. dieťaťa z a v ä z u j e prispievať na výživu mal. A. sumou 150,- eur mesačne vždy k 15. dňu v mesiaci vopred do rúk matky a to až do právoplatného skončenia konania o úpravu rodičovských práv a povinností vedenom na tunajšom súde pod sp. zn. 10P/139/2026. odôvodnenie: 1. Na tunajší súd podala matka dňa 20.08.2026 návrh na úpravu práv a povinností k mal. A. a žiadala, aby súd jej mal. dieťa zveril do osobnej starostlivosti a otca mal. dieťaťa zaviazal prispievať na výživu maloletého sumou 250,- eur mesačne od 01.02.2026 do 31.08.2026 a od 01.09.2026 sumou 350,- eur do 15. dňa v mesiaci vopred. Spolu s návrhom vo veci samej žiadala nariadiť neodkladné opatrenie, ktorým by súd jej dieťa dočasne zveril do jej starostlivosti a zaviazal otca výživným do času, kým nerozhodne vo veci rozsudkom. 2. Návrh odôvodnila tým, že z mimomanželského vzťahu otca a matky sa narodil mal. syn a rodičia žili v partnerskom vzťahu od r. 2022 až do januára 2025, po narodení syna otec začal pracovať v zahraničí a starostlivosť poskytovala o dieťa hlavne matka. Odcudzenie rodičov sa prehlbovalo. Od odchodu otca zo spoločnej domácnosti starostlivosť o maloletého zabezpečuje len matka a od tej doby otec prispel na výživu maloletého pravidelnými platbami v sumách 250,- eur mesačne a na žiadosť matky zaslal i mimoriadne platby mimo výživného. Od februára 2026 však otec prestal platiť výživné na syna. Komunikácia s ním je problematická a v máji 2026 uzavrel manželstvo s novou partnerkou. Matka aktuálne žije v domácnosti u svojich rodičov, je na rodičovskej dovolenke a maloletý od septembra 2026 nastupuje do materskej školy. Po skončení rodičovskej dovolenky si matka bude hľadať prácu, matka je však po 4 operáciách chrbtice a jej pracovná schopnosť je obmedzená bolestivými stavmi, liečba chrbtice stále prebieha. Aktuálne mesačné náklady na syna sú vo výške 440,- eur a sezónne výdavky má matka vo výške 250,- eur. Syn je zdravý, navštevuje logopedickú ambulanciu. Matka poberá rodičovský príspevok vo výške 500,10 eur a prídavky na dieťa v sume 60,- eur. Tento príjem jej nepostačuje na úhradu nevyhnutných potrieb maloletého a preto jej prispievajú na náklady rodičia. Otec vykonáva manuálne práce pri výstavbe solárnych panelov a podľa matky zarobí 100 - 150,- eur za deň. Pre zabezpečenie nevyhnutných potrieb dieťaťa matka požiadala o nariadenie neodkladného opatrenia.
3. Súd ustanovil podľa § 31 ods. 2 Zákona o rodine uznesením Úrad práce, sociálnych vecí a rodiny Poprad za kolízneho opatrovníka mal. dieťaťa v tomto konaní a na zastupovanie jeho záujmov. 4. Kolízny opatrovník v podanej správe po prešetrení pomerov u dieťaťa uviedol, že matka býva spolu s dieťaťom v rodinnom dome, kde na dolnom podlaží bývajú starí rodičia matky a na hornom matka s dieťaťom a plnoletými súrodencami. Na energie a domácnosť matka prispievala v rámci svojich možností do času, keď jej otec posielal sumu 250,- eur. Matka v súčasnosti poberá rodičovský príspevok 500,- eur a prídavky na dieťa 60,- eur mesačne. Vyplácanie rodičovského príspevku jej končí v septembri 2026 vzhľadom na vek dieťaťa. Matka uviedla, že v blízkej budúcnosti nemá vyhliadky na prácu a vzhľadom na nepriaznivý zdravotný stav bude mať problém nájsť zamestnanie. Mal. A. nastúpil od septembra 2026 do materskej školy v obci D.. Matka uhrádza stravné a školné v sume 80,- eur, dieťa je zdravé, má však problémy s výslovnosťou a bude potrebná návšteva logopedickej ambulancie. Matka v súvislosti s ťažkosťami po operácii chrbtice absolvuje cvičenia, za ktoré platí 100,- eur. Podľa uvedenia matky otec by mal byť ženatý a pracovať v zahraničí, či má iné vyživovacie povinnosti, matka nevie. Matka uviedla, že si otec zablokoval jej telefónne číslo. Preto kolízny opatrovník odporučil nariadenie neodkladného opatrenia, ako aj určenie výživného dočasne v sume 150,- eur mesačne. 5. Rozhodnutie o neodkladnom opatrení je rozhodnutím dočasnej povahy predpokladajúcim aspoň osvedčenie danosti práva alebo osvedčenie ohrozenia tohto práva, ktoré neprejudikuje práva a povinnosti účastníkov, a preto nemôže nahrádzať konečné rozhodnutie vo veci samej a poskytnúť účastníkom definitívnu ochranu. Dôvodom nariadenia neodkladného opatrenia je skutočnosť, že je potrebné, aby dočasne boli upravené pomery účastníkov alebo ak je obava, že by výkon súdneho rozhodnutia bol ohrozený. Pre potrebu dočasnej úpravy účastníkov sa rozumie stav vzťahov účastníkov, ktorý neznesie odklad. Účelom inštitútu neodkladného opatrenia nie je podrobné dokazovanie v predmetnej veci ale len rozhodnutie o dočasnom zverení do starostlivosti osoby, ak okolnosti prípadu odôvodňujú záver, že túto otázku je potrebné akútne riešiť, najmä z dôvodu ohrozenia výchovy dieťaťa, jeho zdravotnej starostlivosti a podobne. 6. Neodkladné opatrenie v zmysle citovaných zákonných ustanovení má predbežnú povahu a je možné ho nariadiť vtedy, ak nie sú dané podmienky pre konečné rozhodnutie vo veci. Neodkladné opatrenie neprejudikuje práva a záujmy účastníkov, svoje opodstatnenie stráca, akonáhle súd poskytne ohrozeným alebo porušeným právam definitívnu ochranu. Jeho účelom je teda len dočasná úprava pomerov účastníkov konania alebo zabezpečenie výkonu súdneho rozhodnutia. 7. Podľa § 366 Civilného mimosporového poriadku (ďalej len CMP), neodkladným opatrením môže súd nariadiť platiť výživné v nevyhnutnej miere. 8. Podľa § 367 ods. 1 CMP, neodkladným opatrením môže súd nariadiť, aby ten, kto maloletého má pri sebe, maloletého odovzdal do starostlivosti toho, koho označí súd alebo do striedavej osobnej starostlivosti. 9. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 10. Súd preskúmal návrh podaný navrhovateľkou a to matkou mal. dieťaťa v spojení so šetrením pomerov zo strany kolízneho opatrovníka v domácnosti matky, ako aj v nadväznosti na osobný pohovor vykonaný s matkou a zistil, že návrh na neodkladné opatrenie je opodstatnený. Z návrhu matky vyplýva, že táto sa celodenne stará o mal. dieťa, maloletý v septembri 2026 nastúpil do materskej školy, otec mal. dieťaťa matke v r. 2025 zasielal výživné a podieľal sa aj na mimoriadnych výdavkoch, v súčasnej dobe tomu tak nie je, otec dieťaťa s matkou nekomunikuje, telefonický kontakt zablokoval a neodpovedá jej ani cez sociálne siete a podľa uvedenia matky by t. č. už mal byť ženatý s novou partnerkou a pracovať v zahraničí, kde by mal dosahovať adekvátny príjem, keďže tento dosahoval podľa uvedenia matky aj na Slovensku v čase, keď pracoval na výstavbe solárnych panelov s osobitnou odbornou spôsobilosťou a zároveň v zahraničí vykonával manuálnu prácu na zhotovovaní trvalých a dočasných stavieb. Jeho priemerný mesačný zárobok bol podľa vedomostí matky 100 – 150,- eur denne. Keďže aktuálne sa otec o maloletého nezaujíma, celodenná starostlivosť o dieťa je výlučne zo strany matky, ktorá však nemá samostatnú domácnosť, rozhodol súd dočasne a mal za to, že je dôvodné neodkladným opatrením zveriť
obe mal. dieťa do osobnej starostlivosti matky v zmysle § 367 ods. 1 CMP, lebo to vyžaduje záujem mal. dieťaťa na jeho zdravom vývoji a vývine a zabezpečenie riadnej starostlivosti. Vzhľadom na uvedené súd týmto neodkladným opatrením do skončenia konania vo veci samej o úpravu rodičovských práv a povinností zveril mal. A. dočasne do starostlivosti matky a ďalej v zmysle § 366 CMP otca mal. dieťaťa zaviazal na platenie výživného podľa doposiaľ osvedčených skutočností vyplývajúcich z obsahu spisu s tým, že otec má nateraz príjem pravdepodobne z práce vykonávanej v zahraničí a podľa uvedenia matky by mal dosahovať príjem v rozpätí od 100 – 150,- eur denne. Keďže takýto príjem už otec dosahoval v čase, keď žili partneri v spoločnej domácnosti a preto bolo dôvodné zaviazať otca dočasne do skončenia konania vo veci 10P/139/2026 výživným na mal. A. v sume 150,- eur mesačne, keďže matka má preukázateľne vynakladané náklady súvisiace s materskou školou, stravou a školným, ako aj nákladmi na stravovanie dieťaťa doma, ošatenie a ubytovanie matky a mal. dieťaťa s tým, že u matky je preukázaný aj zdravotný stav odôvodňujúci jej zvýšené náklady s výdavkami na liečbu chrbtice po operáciách. Z uvedených dôvodov súd dočasne týmto neodkladným opatrením zaviazal otca hradiť výživné na mal. A. počnúc dňom vydania tohto neodkladného opatrenia a to až do skončenia vo veci samej. Poučenie: Proti tomuto uzneseniu je prípustné odvolanie, ktoré možno podať do 15 dní od doručenia uznesenia prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia. Toto uznesenie je vykonateľné dňom jeho vyhotovenia.

